વળ ખાધેલી નાગણની જેમ ટટ્ટાર થઈને શાલિનીએ આંખ ફેરવીને પતિ સામે જોયું. ‘પપ્પા પાસે તો સદબુદ્ધિ છે જ, તમારે તમારી જાત માટે જ આવી પ્રાર્થના કરવાની જરૂર છે, સાહેબ! દીકરી થઈને બાપની સાથે છેતરપિંડી કરતી વખતે અંતરાત્મા ડંખે છે, પણ તમારા ધંધા એવા છે કે મનેકમને પત્ની તરીકે તમારી પડખે ઊભા રહેવું પડે છે.’ અવાજમાં પીડા સાથે એણે સ્પષ્ટતા કરી. ‘દોઢ કરોડ રૂપિયા મારા પપ્પા માટે તો કાનખજૂરાના એક પગ જેટલી રકમ ગણાય એટલે તમારા કાવતરામાં સાથ આપું છું. મારો બાપ સાધારણ સ્થિતિનો હોત તો તમારી આવી ચાલબાજીમાં ભાગીદાર ના બનતી-સમજ્યા મિસ્ટર?’